अमर सिंह का सीडी से छेड़छाड़ से इनकार  
"उस सीडी को मैं क्यों बनवाऊंगा, जिसमें मेरी भी आवाज है? मैं पहले ही दिन से कह रहा हूं कि सीडी से छेड़छाड़ हुई है, उसमें कुछ जोड़ा गया है।"
समाजवादी पार्टी (सपा) के पूर्व महासचिव अमर सिंह ने सोमवार को कहा कि उन्होंने उस सीडी से छेड़छाड़ नहीं कराई है, जिसमें शांति भूषण के साथ कथित तौर पर उनकी और सपा अध्यक्ष मुलायम सिंह की बातचीत दर्ज है। उन्होंने कहा कि वरिष्ठ अधिवक्ता एवं लोकपाल विधेयक मसौदा समिति के सह-अध्यक्ष को अपनी आवाज का नमूना विश्लेषण के लिए देना चाहिए।  सिंह ने कहा, "उस सीडी को मैं क्यों बनवाऊंगा, जिसमें मेरी भी आवाज है? मैं पहले ही दिन से कह रहा हूं कि सीडी से छेड़छाड़ हुई है, उसमें कुछ जोड़ा गया है।"  अमर सिंह ने कहा, "शांति भूषण को अपनी आवाज का नमूना देना चाहिए।"  शांति भूषण के बेटे एवं लोकपाल मसौदा समिति के सदस्य प्रशांत भूषण ने यह प्रमाणित करने के लिए कि सीडी फर्जी है, दो फॉरेंसिक प्रयोगशालाओं में ऑडियो सीडी की जांच कराई है। सीडी में कथित तौर पर शांति भूषण, सपा प्रमुख मुलायम सिंह यादव और अब निष्कासित पार्टी नेता अमर सिंह की बातचीत दर्ज है।  प्रशांत भूषण ने रविवार को कहा था कि भ्रष्टाचार के खिलाफ सामाजिक संगठनों के आंदोलन और सर्वोच्च न्यायालय में दो महत्वपूर्ण मामलों पर हुई कार्यवाही को पटरी से उतारने के लिए सीडी से छेड़छाड़ की गई है।  अमर सिंह ने भूषण के खिलाफ मानहानि का मुकदमा शुरू करने तथा अदालत की अवमानना सम्बंधी एक याचिका भी दायर करने की चेतावनी दी।  सिंह ने कहा कि प्रशांत भूषण को सीडी पहले नहीं चलानी चाहिए थी, क्योंकि यह अदालती मामला है। भूषण ने दावा किया था कि नवीनतम सीडी में पूरी बातचीत काट दी गई है और पहले की ऑडियो डिस्क से इसमें कुछ जोड़ा गया है।  यह दावा करते हुए कि वह भूषण के खिलाफ अदालत की अवमानना सम्बंधी याचिका दायर करेंगे, सिंह ने कहा, "इसकी बजाय (विचाराधीन मामला एवं प्रामाणिकता विवाद) प्रशांत भूषण ने सीडी से उद्धरण पढ़ा था (संवाददाता सम्मेलन में)। मैं उनसे कहूंगा कि वह प्रवचन न दें।"  अमर सिंह ने यह दावा करते हुए कि भूषण ने कहा था कि वह सीडी के निर्माता हैं, कहा, "मैं उनके खिलाफ मानहानि का मुकदमा दायर करूंगा।"  सीडी में दर्ज कथित बातचीत में पूर्व विधि मंत्री शांति भूषण मुलायम सिंह यादव से वादा कर रहे हैं कि पैसे के लिए वह एक न्यायाधीश पर दबाव देंगे तथा सलाह दे रहे हैं कि प्रशांत भूषण 'सौदा' तय करेंगे।  अमर सिंह ने कहा कि जब उनकी और मुलायम सिंह की आवाज पहले की रिकार्डिंग से जोड़ी गई, उन्हें ताज्जुब हुआ कि उसमें से शांति भूषण की आवाज गायब थी। इससे पता चलता है कि उसमें बड़ी रकम का जिक्र था।